text: Motorcyklist afsted med 220 kilometer i timen 
  05 juli 2015 kl. 08.02
  Politiet mistænker 45-årig for at være påvirket, da han drønede ud ad motorvejen med 220 kilometer i timen.
  Viseren røg helt op i det røde felt, da en 45-årig motorcyklist kørte 220 kilometer i timen på motorvejen fra Esbjerg mod Kolding fredag.
  En patruljevogn forsøgte med blå blink og fuld udrykning at stoppe manden, men i første omgang forgæves - først syd for Vejle lykkedes det.
  En efterfølgende prøve viste, at manden formodentlig var påvirket af euforiserende stoffer, da han drønede ud af motorvejen, oplyser vagthavende hos Sydøstjyllands Politi, Henrik Dam.
  Manden var fredag aften til afhøring hos politiet, og blev efterfølgende løsladt.
  /Ritzau/
  